ΚΑΝΟΝΙΣΜΟΣ (ΕΚ) αριθ. 3513/93 ΤΟΥ ΣΥΜΒΟΥΛΙΟΥ της 14ης Δεκεμβρίου 1993 για τροποποίηση του κανονισμού (ΕΟΚ) αριθ. 3220/84 για τον καθορισμό της κοινοτικής κλίμακας ταξινόμησης των σφαγίων χοίρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), και ιδίως το άρθρο 2 και το άρθρο 4 παράγραφος 5,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 3220/84 της 13ης Νοεμβρίου 1984 (2) καθορίζει, στο άρθρο 2, την παρουσίαση ενός "σφαγίου χοίρου" το οποίο θα χρησιμοποιείται για τον καθορισμό του βάρους και τον υπολογισμό της περιεκτικότητάς του σε άπαχο κρέας- ότι πρόσφατη κοινοτική έρευνα απέδειξε ότι στο εμπόριο πολλών κρατών μελών υπάρχει παρέκκλιση από την παρουσίαση αυτή όσον αφορά το περινεφρικό λίπος, τα νεφρά και το διάφραγμα- ότι η πρακτική αυτή οδηγεί σε διαφορές όσον αφορά την περιεκτικότητα σε άπαχο κρέας των σφαγίων από το ένα κράτος μέλος στο άλλο, θέτει σε κίνδυνο την ομοιόμορφη εφαρμογή της κοινοτικής κλίμακας ταξινόμησης που περιπλέκει τη συγκρισιμότητα των αποτελεσμάτων εκτιμήσεως- ότι είναι, συνεπώς, αναγκαίο να καθοριστεί η παρουσίαση του σφαγίου χοίρου αποκλείοντας τα προαναφερθέντα τρία μέρη-

ότι, για εμπορικούς λόγους, πολλά σφαγεία παράγουν κρέας χωρίς δέρμα- ότι ενδείκνυται να επιτραπεί στα κράτη μέλη να προβλέψουν αυτή τη διαφορετική παρουσίαση στο έδαφός τους-

ότι η ολική ανατομία του σφαγίου που χρησιμοποιείται για τον υπολογισμό του βάρους του συνόλου των ερυθρών ραβδωτών μυών είναι η διαδικασία μακρόχρονη και δαπανηρή- ότι δικαιολογείται, συνεπώς, να προβλεφθεί επίσης η χρησιμοποίηση της μερικής ανατομίας, με την οποία είναι δυνατόν τα κράτη μέλη να προσαρμόσουν ταχύτερα τις μεθόδους ταξινόμησης στην τεχνική ανάπτυξη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3220/84 τροποποιείται ως εξής:

1. στο άρθρο 2, η παράγραφος 1 αντικαθίσταται από το ακόλουθο κείμενο:

"1. Για τους σκοπούς του παρόντος κανονισμού, ως "σφάγιο χοίρου" νοείται το σώμα εσφαγμένου χοίρου, αφαιματωμένο και εκσπλαχνισμένο, ολόκληρο ή τεμαχισμένο στη μέση, χωρίς τη γλώσσα, τις τρίχες, τις οπλές, τα γεννητικά όργανα, το περινεφρικό λίπος, τα νεφρά και το διάφραγμα.

Για τους χοίρους που σφάζονται στο έδαφός τους, μπορεί να επιτρέπεται στα κράτη μέλη να προβλέπουν διαφορετική παρουσίαση των σφαγίων χοίρων εάν πληρείται μια από τις ακόλουθες προϋποθέσεις:

- όταν η συνήθης εμπορική πρακτική στο έδαφός τους διαφέρει ως προς την παρουσίαση από τον τύπο που καθορίζεται στο πρώτο εδάφιο,

- όταν το δικαιολογούν οι τεχνικές απαιτήσεις,

- όταν από τα σφάγια του χοίρου έχει αφαιρεθεί το δέρμα με ομοιόμορφο και ταυτόσημο τρόπο."-

2. στο άρθρο 2 παράγραφος 3, το πρώτο εδάφιο αντικαθίσταται από το ακόλουθο κείμενο:

"3. Για τους σκοπούς του παρόντος κανονισμού, η περιεκτικότητα σε άπαχο κρέας σφαγίου χοίρου είναι η σχέση μεταξύ:

- αφενός μεν, του βάρους του συνόλου των ερυθρών ραβδωτών μυών, εφόσον οι μύες αυτοί μπορούν να αποχωριστούν με μαχαίρι, και

- αφετέρου, του βάρους του σφαγίου.

Το βάρος του συνόλου των ερυθρών ραβδωτών μυών λαμβάνεται με ολική ανατομία του σφαγίου ή με μερική ανατομία του σφαγίου με συνδυασμό ολικής ή μερικής ανατομίας, που βασίζεται σε στατιστική μέθοδο που έχει εγκριθεί και θεσπιστεί σύμφωνα με τη διαδικασία ου προβλέπεται στο άρθρο 24 του κανονισμού (ΕΟΚ) αριθ. 2759/75."-

3. στο άρθρο 3 παράγραφος 1, μετά το πρώτο εδάφιο παρεμβάλλεται το ακόλουθο κείμενο:

"Όσον αφορά τους χοίρους που σφάζονται στο έδαφός τους, μπορεί να επιτραπεί στα κράτη μέλη να δίνουν την άδεια ταξινόμησης πριν από το ζύγισμα, σύμφωνα με τη διαδικασία που προβλέπεται στο άρθρο 24 του κανονισμού (ΕΟΚ) αριθ. 2759/75.".

Άρθρο 2

Ο παρών κανονισμός αρχίζει να ισχύει την 1η Ιουλίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1993.

Για το Συμβούλιο

Ο Πρόεδρος

A. BOURGEOIS

(1) ΕΕ αριθ. L 282 της 1. 11. 1975, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1249/89 (ΕΕ αριθ. L 129 της 11. 5. 1989, σ. 12).

(2) ΕΕ αριθ. L 301 της 20. 11. 1984, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3577/90 (ΕΕ αριθ. L 353 της 17. 12. 1990, σ. 23).